Búið var að vera rafmagnslaust á svæðinu í hátt í þrjátíu klukkutíma þegar rafmagn kom aftur á um tíu í gærkvöldi . Samsett / Aðsend Magnús Ásgeir Elíasson , bóndi á bænum Stóru-Ásgeirsá í nálægð við Hvammstanga , segir að það hafi tekið mikið á þegar hann fann merina Freyju á bólakafi í snjó á túninu sínu í morgun eftir mikið aftakaveður síðustu daga . Hann segist ekki vita hvað hún hafi verið lengi undir fönn en óveður gekk yfir svæðið í hátt í tvo sólarhringa . Magnús ólst upp í dalnum og efast að hann hafi áður séð annað eins veður . Magnús Ásgeir Elíasson , bóndi á Stóru-ÁsgeirsáAðsend Stoppaði hann og sagði honum að vitja hestanna Í gærmorgun fann hann fyrst tíu hross föst í snjónum þegar hann fór út að gefa hrossunum sínum en þau dreifast á hátt í þúsund hektara jörð . „ Það hnippti einhver í mig . Ég veit ekki hver gerði það . En það hnippti einhver í mig þegar ég var búinn með morgungjöfina í gær , “ sagði Magnús í samtali við Vísi en enginn var þá á bænum fyrir utan hann sjálfan og hundinn hans . „ Ég var að labba inn í hús , þá bara stoppaði mig einhver og sagði „ vitjaðu hestanna “ og ég sneri við og horfði upp eftir og sá stóðið . “ Hann rauk þá upp í bíl og kom að tíu hrossum sem voru föst í snjóskafli . Honum gekk vel að losa hrossin og kom þeim upp úr snjónum með hjálp nágranna . Eftir það sá hann engin fleiri í skaflinum og var viss um að þau hafi öll komist heilu og höldnu undan óveðrinu . Fannst á kafi í snjó „ Síðan í morgun þá fer ég um leið í birtingu aftur af stað og ætlaði að vitja hrossanna aftur . Ég var búinn með morgungjafirnar og þegar ég fer upp eftir þá sé ég stóðið þarna fyrir ofan í góðum gír og á góðum stað . “ Eftir það ákvað hann skyndilega að athuga aftur með snjóskaflinn þar sem hrossin fundust morguninn áður og brá mjög í brún . „ Þar sé ég bara í nös . Einhverra hluta vegna þá tók ég með mér skófluna . Ég veit ekki af hverju , ég tók bara með skófluna og þá hringi ég bara í einn nágrannann og síðan bara hefst baráttan . “ „ Við mannfólkið værum löngu dauð “ Þarna labbaði hann beint að merinni Freyju sem var svo mikið sem á kafi í snjó . Magnús fann fljótlega lífsmark og hringdi þá strax í nágranna sína sem komu með dráttarvél og hjálpuðu honum að moka Freyju úr skaflinum með miklu erfiði . „ Við hjálpuðumst að , settum hana í skófluna á dráttarvélinni og komum henni inni í hús . “ „ Við náðum merinni inn en hún var náttúrlega mjög eftir sig eftir þetta . Við mannfólkið værum löngu dauð . En það er lífsvilji í henni og hún er bara að braggast . En það er ekkert grín að lenda í þessu . “ Hann segir að honum hafi liðið skelfilega þegar hann kom að henni í morgun og að það hafi verið mjög erfitt að sjá hana í þessu ásigkomulagi . Skilur ekki hvernig þau lentu á þessum stað Magnús segist ekki skilja hvernig hrossin lentu á þessum tiltekna stað . Þau hafi verið á mikilli hreyfingu og almennt hafi ekki verið mikill snjór á landinu hans . „ Það er skjól þarna fyrir öllum áttum og ég meina þetta var bara eini skaflinn sem hægt var að velja á um þúsund hektara jörð sem að þau voru að bröltast einhvern veginn yfir . “ Hann segir að það hafi ekki verið mögulegt að taka öll hrossin inn fyrir áður en óveðrið skall á í ljósi þess að hann væri ekki með nægt húsaskjól fyrir þau öll . Einnig telur hann að þau hefðu mörg hver tekið mjög illa í slíkar tilfæringar .